Okresná prokuratúra Bratislava IV 
Saratovská 1/A, 844 61 Bratislava 4 	

Sp. zn. : 1 Pv 617/12/1104	Bratislava IV, 20.12.2013
EEČ : 2-11-147-2013

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov a iné trestné činy

Rozhodol: 	prokurátorka Okresnej prokuratúry Bratislava IV
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 657,65 € 
b.	Peňažná suma určená na všeobecne prospešné účely: 70,00 € 
c.	Konkrétny adresát peňažnej sumy určenej na všeobecne prospešné účely: štát 
d.	Suma odovzdaná štátu na peňažnú pomoc obetiam trestnej činnosti: 70,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ Karlova Ves pod spisovou značkou XXXXX
XXXXX dňa 31.07.2012 v čase o 00.30 h v Bratislave na  Segnerovej ulici kameňom rozbil sklenenú výplň na okne na novinovom stánku a následne zo stánku cez otvor rozbitého okna dočiahnutím rúk  spoločne s ďalšou trestne zodpovednou osobou  zobrali 252 ks zberateľských kartičiek v hodnote 170,- €, 12 ks DVD v hodnote 40,- €, 44 ks jednorazových platových zapaľovačov v hodnote 20,- €, 21 ks platových zapaľovačov  plniacich v hodnote 21,- €, 5 ks plynových náplní do zapaľovačov v hodnote 12,50 €, 1 kartón cigaretových papierikov zn.  Vaška v hodnote 20,- €, 35 ks keksíkov kávenky v hodnote 14,- €, 11 ks croisnt v hodnote 4,40 €, 21 ks  cukríkov Anticolu v hodnote 14,70 €, 40 ks Tic tac v hodnote 24,- €, 57 ks roksových lízaniek v hodnote 5,70 €, 15 ks písacích pier v hodnote 4,50  €, rôzne knihy a časopisy v hodnote 40,- €, následne z miesta činu odišli, čím poškodenému XXXXX spôsobili škodu poškodením vo výške 266,85 € a škodu krádežou v celkovej výške 390,80 €

Odôvodnenie: 
Poverený príslušník Obvodného oddelenia Karlova Ves  Okresného riaditeľstva Policajného zboru Bratislava IV viedol pod  sp. zn.: XXXXX trestné stíhanie proti obvinenému  ml. XXXXX a ďalšej trestnej zodpovednej osobe  pre prečin krádeže  podľa   § 212   ods.  2 písm. a) v jednočinnom súbehu s prečinom poškodzovania cudzej veci podľa § 245 ods. 1 Tr. zák. spolupáchateľstvom podľa § 20  Tr. zák.   na tom skutkovom základe, ako je uvedené vo výrokovej časti tohto uznesenia. 

Poverený príslušník policajného zboru predložil spisový materiál na Okresnú prokuratúru Bratislava IV s návrhom na konečné rozhodnutie. 

Po preskúmaní spisového materiálu som zistila, že obvinený XXXXX  uzatvoril s poškodeným XXXXX dňa 08.11.2013 zmier, v rámci ktorého vyjadril ľútosť nad svojim konaním, pričom poškodenému uhradil spoločne s ďalšou trestnej zodpovednou osobou  spôsobenú škodu v plnej výške . Následne dňa 19.11.2013 obvinený XXXXX vložil na účet Okresnej prokuratúry XXXXX IV sumu 70 € v celej výške určenú štátu na peňažnú pomoc obetiam trestnej činnosti . 

Obvinený XXXXX  pri výsluchu dňa 12.09.2013 a poškodený XXXXX   pri výsluchu dňa 31.07.2013 výslovne súhlasili s prípadným schválením zmieru a zastavením trestného stíhania z uvedeného dôvodu. Preskúmaním spisu som zistila, že na takýto postup sú splnené všetky zákonné podmienky. 

Podľa § 220 odsek 1 Tr. por. v konaní o prečine, na ktorý zákon ustanovuje trest odňatia slobody, ktorého hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a)  vyhlásil, že spáchal skutok, za ktorý je trestne stíhaný a nie sú dôvodné pochybnosti o tom, že jeho vyhlásenie bolo vykonané slobodne, vážne a určito, 
b) nahradil  škodu,  pokiaľ  bola  činom  spôsobená,  alebo urobil iné opatrenia na jej náhradu, alebo inak odstránil ujmu vzniknutú trestným činom, 
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu 
a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

V predmetnej trestnej veci je vedené trestné stíhanie pre prečin krádeže  podľa   § 212   ods.  2 písm. a) v jednočinnom súbehu s prečinom poškodzovania cudzej veci podľa § 245 ods. 1 Tr. zák. spolupáchateľstvom podľa § 20  Tr. zák. . Za prečin krádeže  podľa   § 212   ods.  2 písm. a) , ktorý je prísnejší zo stíhaných trestných činov ,  zákon dovoľuje uložiť trest odňatia slobody v trvaní do dvoch rokov. 

Obvinený  XXXXX    sa v zápisnici o výsluchu zo dňa 12.09.2013 k spáchaniu trestného činu priznal, jeho spáchanie oľutoval a dňa 08.11.2013 vyhlásil, že spáchal skutok, pre ktorý mu bolo vznesené obvinenie .

Obvinený  XXXXX    dňa108.11.2013 vložil na účet poškodeného sumu 328,82 Eur , pričom druhú časť spôsobenej škody vo výške 328,83 Eur vložil na účet poškodeného dňa 18.11.2013 spoluobvinený. 

Dňa 19.11.2013 obvinený XXXXX  vložil na účet Okresnej prokuratúry XXXXX IV sumu  70 € v celej výške určenú štátu na peňažnú pomoc obetiam trestnej činnosti .  Táto  suma je  primeraná  závažnosti spáchaného prečinu .

Zo správ k osobe obvineného vyplýva, že obvinený XXXXX doposiaľ nebol súdne trestaný, ani prejednávaný pre priestupok.  Skutok, pre ktorý sa vedie toto konanie je ojedinelým vybočením z medzí doterajšieho  riadneho života obvineného a už samotné trestné stíhanie má na neho výchovný vplyv.

 Obvinený je študentom Strednej odbornej školy polygrafickej v Bratislave , je slobodný, nemajetný. Býva v byte spolu s matkou , dvoma sestrami a nevlastným otcom . Posudok na osobu obvineného zadovážený z predmetného školského zariadenia je kladný.

Skutkový stav a vina obvineného zo spáchania stíhaného skutku sú dostatočne preukázané vykonaným dokazovaním v rámci prípravného konania, a to predovšetkým vlastným priznaním obvineného XXXXX, výpoveďou spoluovineného XXXXX  , znaleckým posudkom Kriminalistického a expertízneho ústavu v  Bratislave , ako aj výpoveďou poškodeného XXXXX. 
  
S poukazom na vyjadrenie obvineného a horeuvedené dôkazy, nie sú odôvodnené pochybnosti o tom, že vyhlásenie obvineného XXXXX  bolo vykonané slobodne, vážne a zrozumiteľne.

Keďže obvinený vyhlásil, že spáchal skutok, za ktorý je trestne stíhaný, ostatné dôkazy preukazujú spáchanie skutku obvineným, obvinený spoločne so spoluobvineným poškodenému uhradil spôsobenú škodu v plnej výške  a  zložil na účet prokuratúry adekvátnu peňažnú sumu určenú konkrétnemu adresátovi na všeobecne prospešné účely , dospela som vzhľadom na povahu a závažnosť spáchaného činu, , na mieru akou bol trestným činom dotknutý verejný záujem, na osobu obvineného a na jeho osobné a majetkové pomery, ako aj s prihliadnutím k náprave vzťahov medzi obvineným a poškodeným k záveru, že takýto spôsob rozhodnutia je postačujúci. 

Vzhľadom na uvedené skutočnosti som rozhodla tak, ako je to uvedené vo výrokovej časti tohto uznesenia a trestné stíhanie vedené proti obvinenému XXXXX  som zastavila z dôvodu schválenia zmieru. 

Poučenie: 
Proti tomuto uzneseniu nie je prípustná sťažnosť.

Mgr. Silvia Adamovičová
prokurátorka